title: "Ual-Weesterl\u00f6n"
text: "Ual-Weesterl\u00f6n es di Diil fan Weesterl\u00f6n \u00fcp S\u00f6l, hur di Mensken fan Eidem hengingen sen, wan jaar T\u0113rp \u00f6nergiar. \u00dc\u0111er Liren fortel uk, dat Raantemern \u00fcp Weesterl\u00f6n' nii becht haa, aurdat jam dit me di D\u00fcnems\u00f6n t\u00f6 fuul waar.\nDi Hedigen sen di Diilen wesen, fan wat Ual-Weesterl\u00f6n t\u00f6hopwukset es. \nEm k\u00fcr uk sii, dat des di R\u00f6ten fan delings Weesterl\u00f6n sen.\n\nS\u00fc\u0111erhedig of S\u00fc\u0111erheerk\n\nDi S\u00fc\u0111erhedig skel di jerst Plaats wesen wiis, hur di Eidemers hengingen sen. \nOmbi 200 Jaaren leeter es diar uk di S\u0113rk henbecht uuren, aurdat dat Pr\u00f6tjeriih\u00fcs fan Eidem da hiilendal \u00f6n Steken gingen wiar.\n\nUasterhedig of Uasterheerk\n\n\u00dcs dit \u00fctsjocht, sen di Buern me Sjip aur di Wai gingen, wat deling \"Sjipwai\" jit, dat di Sjip \u00fcp di hooger Hiiren Geershalemer fret k\u00fcr.\nHat wiar fuar des noch wat iinfacher en uuni direkt bi di Wai, en sa es waarskiin't di Uasterhedig wukset.\n\nWeesterhedig of Weesterheerk\n\nDi naist Aart fan Lir wel mesken hol bi't Benenweeter uuni, aurdat ja diar gur klaarkum k\u00fcr. \nDes giar da hent\u00f6 di Weesterhedig, aurdat weesterfuar diarfan en Kiar wesen es. \nBit hent\u00f6 deling jit di Straat weestern fan dit L\u00f6n \"Kjeirstra\u00dfe\", wat noch fan Kiarstraat kumt.\n\nNuur\u0111erhedig of Nuur\u0111erheerk\n\nDi Fesker en Skepslir k\u00fcr noch \u00f6n di \u00fc\u0111er Hedigen ek fuul bigen. \nJa ging da wat f\u00f6rter nuur\u0111fuar, en sa her ja ek muar gans sa fuul Wai hent\u00f6 di Friisenhaawen, wat \u00f6n Woningstair wiar.\n\nSkelter\n\nDit Uasterhee(r)kb\u00f6\u00f6r Boovki\nHermann Schmidt heer en Stek skrewen, wat \u00f6n ual'ing Tir sp\u00f6let. Iin \u00f6n sin Aurskreft jit et \"Uasterhee(r)k\", en dit weeget noch di Forskel, hur'ling hi keenti, dat dit \u00fctspreeken waar.\nSa ken em ek bluat liif, dat di Hedigen \u00fcp S\u00f6l'ring \"Heerken\" wiar, em fair diarbi uk en bet wat t\u00f6 smiilin.\n\nDit Uasterhee(r)kb\u00f6\u00f6r Boovki\n\n\u00d6n Weesterl\u00f6n, \u00f6n Uasterheerk,\ndiar uunet jens Moi Nelken.\nDailk wiar's j\u00fcst ek, en tjuk ruar N\u00f6\u00f6s,\nh\u00f6\u00f6r Sjaken her diip K\u00fclken.\nEn dial \u00fcp N\u00f6\u00f6s lair en gurt Kr\u00f6l,\n\u00fcs her er diar R\u00f6t slaien.\nH\u00f6\u00f6r M\u00fcr wiar gurt, di Uaren l\u00fcng.\nMoi wiar aaft \u00fct t\u00f6 skraien.\n\n\u00d6n Weesterl\u00f6n, \u00f6n Uasterheerk,\ndiar uunet uk Haik Uuwen.\nHer al gre Hiir, en Brel \u00fcp N\u00f6\u00f6s,\nsin Snaater wiar ek luuwen.\nEn Fesker wiar hi, silt \u00f6n Heef,\nfangt Skolen, Tungen, stiiner.\nSin Buat \u00fcs Baaktroch tiinet her,\ndach her hi't j\u00fcst ek fiiner.\n\nMoi Nelken wil h\u00f6\u00f6r hol bifrii,\nHaik Uuwen wil't ek mener.\nEn jen gur Dai, da k\u0101m t\u00f6 Moi\nual Haik, di \u0101rem Sener:\n\u201eMin lef gur Moi, D\u00fc dailkst fan't L\u00f6n',\nmin Pop, mit hartlef Daatjen,\nmin W\u00fcf uurst D\u00fc \u00f6n des Week jit!\nN\u00fc d\u00f6 mi jest hok Taatjen!\u201c\n\nMoi Nelken, \u00fc\u0111ers rap \u00fcp Sn\u00fct,\nH\u00f6\u00f6r blef di Uurter stekin.   \t\t\nDach \u0101rig waar's, dit k\u00fcr em se,\nwust h\u00f6\u00f6r ek muar t\u00f6 skekin:  \t\t\n\u201eD\u00fc Boovki D\u00fc, fan Uasterheerk,\nD\u00fc Pr\u00fcntjikiarel, D\u00fc Driiwer,\n\u00dcp Stair lapst D\u00fc \u00fct of min H\u00fcs!\u201c\nSa r\u00f6p Nelk Moi fol Iiwer.\n\nHaik Uuwen l\u00f6p, aur Moi wiar stark,\nme h\u00f6\u00f6r wiar ek t\u00f6 spaasin.\nEn Haik, hi skrualet ek forwaar,\nbigent uk ek t\u00f6 raasin.\nHi smiilet jens, \u00fcs fiir inoch\nhi wiar fan Moi h\u00f6\u00f6r H\u00fcski:\n\u201eHur k\u00fcr ik bluat, wat wiar ik dum,\nt\u00f6 feskin om san M\u00fcski.\u201c\n\nMoi Nelken h\u00f6\u00f6pet Jaar om Jaar,\nman di rocht Friier k\u0101m ek.\nH\u00f6\u00f6r N\u00f6\u00f6s waar bl\u00f6, di Kr\u00f6l waar wir,\nen bal noom h\u00f6\u00f6r di Duar wech. \u2013\nHaik Uuwen silt jit Dai fuar Dai\nt\u00f6 Tung- en Skolenfeskin.\nSin Hart wiar frii, her jenmol noch\nfan Leefdi en h\u00f6\u00f6r Weskin!\nS\u00f6l'"